**ӘЛ-ФАРАБИ атындағы ҚАЗАҚ ҰЛТТЫҚ УНИВЕРСИТЕТІ**

**Жақсылықбаева Римма Серікәліқызы**

**Публицистің шығармашылық шеберханасы**

**Оқу құралы**

**Алматы**

**«Қазақ университеті»**

**2011**

Баспаға әл-Фараби атындағы Қазақ ұлттық университетінің журналистика факультеті Ғылыми кеңесі, Республикалық баспа кеңесінің шешімі

Пікір жазғандар:

филология ғылымдарының докторы, профессор **Б.Ө. Жақып;**

филология ғылымдарының докторы, профессор **К.Қ. Қамзин;**

саяси ғылымдарының кандидаты **Ж. Кенжалин.**

**Жақсылықбаева Р.С.**

Публицистің шығармашылық шеберханасы: Оқу құралы. Екінші басылым. –Алматы: Қазақ университеті, 2011. –172 бет.

**ISBN**

Оқу құралы қазақ баспасөзінің дамуына еңбек сіңірген көрнекті публицист-журналистердің шығармашылығындағы шеберлік пен тәжірибеге талғам мен таразы тұрғысынан жан-жақты баға беріп, зерделі зерттеуге негізделген.

Кітапта қазақ журналистикасының бүгінгі мәселелері жеке публицистер шығармашылығы арқылы баяндалып, олардың жас журналистерді тәрбиелеу мектебіндегі ерекшелік сипаттары анықталады. Сондай-ақ, бүгінгі басылымдардың жанрлық, тақырыптық өзгешеліктері, әдеби басылымдардың ұлттық сана-сезім мен ұлттық мінез-құлықты қалыптастырудағы рөлі, әдеби басылымдардағы жастар шығармашылығына көзқарас та айқын көрсетілген.

Кітап баспасөз тарихын зерттеушілерге, жоғары оқу орындарының студенттері мен болашақ журналистерге арналған.

І ТАРАУ. ҚАЗАҚ ЖУРНАЛИСТЕРІНІҢ ШЕБЕРЛІГІ

1.1 Әзілхан Нұршайықовтың публицистикалық шығармашылығы

Адамзат қоғамының даму заңдылықтарына зер салып қарап отырсақ, даусыз бір шындыққа көз жеткізуге болады, ол – қандай қоғам болса да, руханият саласының алдына белгілі бір дәрежеде мақсат, міндет жүктейтіні. Ал, ол міндеттің қалыптасқан қоғамдық, әлеуметтік, тарихи-саяси және рухани талап, тілектерден туындайтыны мәлім. Қарастырып отырған мәселеге уақыт ағымы тұрғысынан келсек, ХХ ғасыр ішінде айрықша орны бар екі сәтті айтқан абзал. Бірі – ғасыр басындағы қоғамдық-саяси хал-ахуал. Аса күрделі уақыт тұсында ұлт болашағы үшін жанын да қиюға әзір Алаш қайраткерлері: Әлихан Бөкейханов, Ахмет Байтұрсынов, Әлімхан Ермеков, Жақып Ақбаев, Міржақып Дулатов т.б. сынды біртуар перзенттердің тарих сахнасына шығуы тарихи, рухани сұраныстан туған қажеттілік болатын. Ал тоталитарлық жүйенің сәл де болса әлсіреуі, аз да болса демократия, жариялылық принциптерінің салтанат құруы сол ХХ ғасырдың елуінші жылдар соңы мен алпысыншы жылдардың басына тұспа-тұс келді.

Бұл кезең ұлттық санаға сілкініс пен серпіліс әкелді. Егер ХХ ғасырдың басында Алаш зиялылары Қазақ деген халқы үшін қандай жолмен жүру керек, бостандық, тәуелсіздік, дербестік алу үшін не істеу керек деген сауалдар төңірегінде баспасөз бетінде өз ой-пікірлерін ортаға салса, ХХ ғасырдың 60-70 жылдары рухани өмірге араласқан зиялы қауым өкілдері ең басты міндеті етіп Адам деген аса күрделі жаратындының болмыс-бітіміне үңілуді, оны жан-жақты зерттеуді қолға алды. Оның өмірінің мәні мен маңызы, адам не үшін ғұмыр кешетіндігі күн тәртібіне өткір түрде қойылды.

Руханият саласына қазақтың аса бір талантты, серпінді тобының өкілдері келді. Олардың қатарына Ә. Нұршайықов, С. Байжанов, Ә. Кекілбаев, Ш.Мұртаза, К. Смайылов, Қ. Жұмаділов, М. Мағауин, С. Әшімбаев, Д.Исабеков, Т. Әбдіков, О. Бөкеев, С. Абдрахманов, Ж. Аупбаевтарды жатқызуға болады. Біз есімдерін атаған қуатты топ бүгінде атақты ақын-жазушы, қаламгер деген атқа ие болды. Бұлардың бәрі де руханият дүниесін жасауда ең алғашқы сүрлеуін, соқпақ жолын публицистикадан бастаған болатын. Оларға қанат бітіріп, шабыт әкелген, қаламгер атты қия-құзға бастаған да осы публицистика болатын.

Қазіргі таңда қазақ журналистикасының әрқилы кезеңдерінде рухани дамуымызға, мәдени өркениетке, әсіресе, ұлттық дәстүрге өз шығармаларымен айтарлықтай үлес қосқан қаламгерлердің туындыларын терең зерттеп, олардың қазақ журналистикасындағы орнын, қолтаңбасын ажыратып, бағасын беру қажеттігі туды. Сондай кезеңнің бірі – 1970-90 жылдардағы қазақ журналистикасы өкілдерінің туындылары. Қазақ журналистикасының өнімді, жемісті тұстарының бірі де осы кезең болды десек қателеспейміз.

Белгілі бір ұлттың, халықтың тағдыры, басынан өткерген тарихи кезеңдері ең алдымен, сол ұлттың әдебиетіне, өнеріне, журналистикасына із тастайды. Ұлттың рухы көтеріліп, еңсесі биіктегенде оның журналистикасы да, әдебиеті де, өнері де түлеп, толысып болашаққа көз тігеді. Осындай тарихи кезеңде яғни,